RESOLUCIÓN do 9 de marzo de 2004 pola que se convoca un curso de especialización en Autocad para elaboración de atestados e dispositivos de tráfico.
ACADEMIA GALEGA DE SEGURIDADE — III. OUTRAS DISPOSICIÓNS — 23/03/2004

Dentro dos programas de actividades que a Academia Galega de Seguridade ten previsto realizar no ano 2004, e conforme as funcións atribuídas pola Lei 4/1992, do 9 de abril, de creación da Academia Galega de Seguridade, anúnciase a realización dun curso de especialización en Autocad para elaboración de atestados e dispositivos de tráfico, que deberá desenvolverse conforme as seguintes bases:
* Obxectivos.
1. Perfeccionarse nos coñecementos de expresión gráfica.
2. Especializarse no manexo de paquetes de deseño para a confección de atestados ou informes.
3. Adoptar técnicas automatizadas para a representación gráfica nos informes.
* Destinatarios.
O curso vai dirixido ós membros dos corpos das policías locais de Galicia e membros da Unidade do CNP adscrita á Comunidade Autónoma de Galicia, preferentemente ó persoal que xa participou nos cursos anteriores realizados na AGS. No caso de quedaren prazas vacantes, abriríase ó resto dos membros de ámbolos dous corpos, sempre que superasen unha proba previa sobre coñecementos informáticos mínimos para o acceso a este curso.
* Inscrición.
A inscrición dos participantes será totalmente gratuíta.
* Prazas.
O número de prazas que se ofertan neste curso é de 30.
* Solicitudes.
1. O persoal que desexe participar neste curso deberá presentar, cuberta a máquina ou con letra moi clara, a instancia que figura no anexo.
2. O prazo para a presentación de instancias rematará o día 6 de abril, ás 14 horas.
3. As instancias deberán vir asinadas polo xefe do cadro de persoal, ou polo concelleiro de Tráfico e seladas; será isto requisito indispensable para ser admitido nos cursos; o incumprimento deste requisito levará consigo a non admisión ó devandito curso.
4. As instancias deberán enviarse á sede da Academia Galega de Seguridade, avenida da Cultura, s/n, 36680 A Estrada, ou ben poden entregarse en calquera dos lugares previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
* Datas e horario.
O curso terá unha duración total de 60 horas, dividido en dúas partes:
1ª parte: que será presencial, cunha duración de 40 horas, e desenvolverase durante os días 13, 14, 19, 20 e 21 de abril; cun horario de 9 a 14 horas e de 15.30 a 18.30 horas.
2ª parte: a distancia, consistente en 20 horas, as cales serán tutorizadas polo profesor ó longo do curso e consistirán na realización dun traballo de acordo co exposto neste.
* Relación de admitidos.
A relación de admitidos publicarase o día 7 de abril, no taboleiro de anuncios da Academia Galega de Seguridade, ou ben poden confirma-la súa asistencia chamando ó teléfono 986 59 00 21.
* Lugar.
O curso desenvolverase na aula de informática da Academia Galega de Seguridade, avenida da Cultura, s/n, A Estrada.
* Certificado de asistencia.
Ó remate do curso entregaráselles un certificado de asistencia a aquelas persoas que acrediten a súa participación continuada a este.
* Modificacións.
A Academia Galega de Seguridade poderá modifica-lo desenvolvemento normal do curso para adaptalo ás necesidades da Administración e ás continxencias que poidan xurdir.
A Estrada, 9 de marzo de 2004.
Juan José Fariñas-Ferro Rodríguez
Director xeral da Academia Galega de Seguridade